পাঁচটা স্তম্ভঃ ৱিকিপিডিয়াৰ কাম-কাজৰ মৌলিক নীতিসমূহৰ সাৰাংশ পাঁচটা "স্তম্ভ"ৰ ৰূপত উপস্থাপন কৰা হৈছে : ৱিকিপিডিয়া এখন অনলাইন বিশ্বকোষ; ৱিকিপিডিয়া নিৰপেক্ষ দৃষ্টিভংগীৰে লিখা হয়; ৱিকিপিডিয়া এটা মুক্ত সমল যাক সকলোৱে সম্পাদনা, ব্যৱহাৰ, বিস্তাৰ, আৰু বিতৰণ কৰিব পাৰে; সম্পাদকসকলে ইজনে সিজনৰ লগত ভদ্ৰতাৰে কথা-বতৰা পাতিব লাগে; ৱিকিপিডিয়াত কোনো ধৰা-বন্ধা নিয়ম নাই।
প্ৰতিষ্ঠাপক নীতিসমূহঃ ৱিকিপিডিয়া আৰু এনে অন্য প্ৰকল্প নিৰীক্ষণ কৰা গোলকীয় ৱিকিমিডিয়া প্ৰতিষ্ঠান, তলৰ সাধাৰণ ধাৰণাসমূহৰ আধাৰতো প্ৰতিস্থিতঃ নিৰপেক্ষতা বাধ্যতামূলক; যিকোনো লোকে পঞ্জীয়ন নকৰাকৈও প্ৰৱন্ধ (বেচিভাগ) সম্পাদনা কৰিব পাৰে; আমি আলোচনাৰ "ৱিকি পদ্ধতি"ৰ জৰিয়তে সিদ্ধান্ত গ্ৰহণ কৰোঁ; আমি আদৰণিয় আৰু সমন্বয়ী পৰিৱেশত কাৰ্য কৰোঁ; আমাৰ সমলসমূহ মুক্ত অনুজ্ঞাপত্ৰৰ; আৰু আমি সমস্যাসমূহ বিশেষকৈ জটিল সমস্যাসমূহ সমাধানৰ কতৃত্ব এক কতৃপক্ষক প্ৰদান কৰোঁ। ইংৰাজী ৱিকিপিডিয়াত নিৰ্দিষ্ট অৱৰোধ আৰু শেষ সিদ্ধান্ত লোৱাৰ ক্ষমতা Arbitration Committee (ArbCom)ক প্ৰদান কৰা হৈছ।
স্বত্বাধিকাৰঃ ৱিকিপিডিয়াই Creative Commons Attribution-Sharealike license আৰু GNU Free Documentation Licenseৰ অধীনত মুক্ত উৎসৰ অনুজ্ঞাপত্ৰ ব্যৱহাৰ কৰে। ইয়াৰ সমলসমূহ মুক্তভাৱে ব্যৱহাৰ কৰিব পাৰে; এইবোৰ যিকোনো ব্যৱহাৰকাৰীয়ে উন্নীত কৰিব পাৰে, লাভালাভৰ বাবে ব্যৱহাৰ কৰিব পাৰে। সম্পাদকসকলৰ সকলো বৰঙণি ৱিকিপিডিয়া অনুজ্ঞাপত্ৰৰ অধীনৰ হ'ব আৰু যিকোনো পৰিস্থিতিতে আনৰ স্বত্বাধীকাৰ ভংগ কৰিব নোৱাৰিব।
ৱিকিপিডিয়াৰ কোনো ধৰা-বন্ধা নীতি নাই। কাৰণ, লিপিবদ্ধ নিয়মতকৈ কৰ্মস্পৃহা ভাল। বিশ্বকোষখন সমৃদ্ধিশালী কৰিবলৈ দুয়োটা দিশত গুৰুত্ব দিয়া প্ৰয়োজন। অৰ্থাৎ যদি কোনো নীতি ভংগ কৰিলে ৱিকিপিডিয়াৰ উন্নতি হয়, তেন্তে সৎ উদ্দেশ্যত সেই নীতি ভংগ কৰিব পাৰি। ইয়াৰ অৰ্থ এইটো নহয় যে, সকলো বিধি উপেক্ষা কৰিব পাৰি বাবেই নিয়ম ভংগ কৰিব পাৰি নাইবা কোনো ব্যাখ্যা আগবঢ়োৱাৰ প্ৰয়োজনবোধ নকৰাকৈ যিকোনো সিদ্ধান্ত ল'ব পাৰি।
